HU Az Európai Unió Hivatalos Lapja L 86/75

AZ EURÓPAI KÖZPONTI BANK IRÁNYMUTATÁSA

(2011. március 17.)

a transzeurópai automatizált valós idejű bruttó elszámolású rendszerről (TARGET2) szóló EKB/2007/2 iránymutatás módosításáról

(EKB/2011/2)

(2011/205/EU)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Unió működéséről szóló szerződésre és különösen annak 127. cikke (2) bekezdésére,

tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikkére, valamint 17., 18. és 22. cikkeire,

mivel:

(1) Az Európai Központi Bank (a továbbiakban: EKB) Kormányzótanácsa elfogadta a TARGET2-t szabályozó, a transzeurópai automatizált valós idejű bruttó elszámolású rendszerről (TARGET2) szóló, 2007. április 26-i EKB/2007/2 iránymutatást (1), amelyet az Egységes Közös Platformnak nevezett, egységes műszaki platform jellemez.

(2) Az EKB/2007/2 iránymutatás módosításra szorul a Kormányzótanács számára annak lehetővé tétele érdekében, hogy elővigyázatossági intézkedésként egynapos hitelt nyújtson a TARGET2-n belül olyan jogosult központi szerződő felek számára, amelyek hitelintézeti engedéllyel nem rendelkeznek,

ELFOGADTA EZT AZ IRÁNYMUTATÁST:

1. cikk

Az EKB/2007/2 iránymutatás módosításai

Az EKB/2007/2 iránymutatás a következőképpen módosul:

1. A 7. cikk (2) bekezdése helyébe a következő szöveg lép: „(2) Az EKB ügyfelek napközbeni hitel tekintetében való alkalmassági feltételei a TARGET2-EKB szabályairól szóló, 2007. július 24-i EKB/2007/7 határozatban (2) kerülnek meghatározásra. Az EKB által nyújtott napközbeni hitel az adott napra korlátozódik, az nem alakítható át egynapos hitellé.

2. A III. melléklet (3) bekezdése a következő albekezdéssel egészül ki: „Ettől eltérve a Kormányzótanács indokolt előzetes döntéssel mentesítést nyújthat egyes jogosult központi szerződő feleknek az egynapos hitelnyújtási tilalom alól. Az ilyen jogosult központi szerződő felek azok, amelyek az adott időpontban: a) jogosult jogalanyoknak minősülnek a (2) bekezdés e) pontja értelmében, amennyiben ezen jogosult jogalanyok központi szerződő félként való működését az alkalmazandó uniós vagy nemzeti jogszabályok alapján engedélyezték; b) az euróövezetben telepedtek le; c) hatáskörrel rendelkező hatóságok felügyelete és/vagy felvigyázása alatt állnak; d) megfelelnek az euróban szolgáltatásokat nyújtó infrastruktúrák elhelyezkedésére irányadó, időről-időre módosított és az EKB honlapján közzétett felvigyázói követelményeknek (3); e) számlával rendelkeznek a TARGET2 fizetési moduljában (Payments Module – PM); f) hozzáférnek napközbeni hitelhez. A jogosult központi szerződő feleknek nyújtott valamennyi egynapos hitelre ezen melléklet rendelkezései irányadóak (beleértve – a kétségek eloszlatása érdekében – az elfogadható fedezetekre vonatkozó rendelkezéseket). A kétségek eloszlatása érdekében az ezen melléklet (10) és (11) bekezdéseiben meghatározott szankciók alkalmazandók azon esetekre, amikor a jogosult központi szerződő felek elmulasztják visszafizetni az NKB-juktól kapott egynapos hitelt.

2. cikk

Garanciaalap-számlák és kamatfizetés

(1) Amennyiben egy központi szerződő fél rendeleti előírás (beleértve a felvigyázói előírásokat is) alapján garancialap-számlával köteles rendelkezni, a központi szerződő fél ilyen számláján jóváírt pénzeszközök a fő refinanszírozási műveletek kamatlába mínusz 15 bázisponton kamatoznak.

(2) A központi szerződő fél garanciaalap-számlájára egyéb módon jóváírt pénzeszközök a betéti kamatlábon kamatoznak.

3. cikk

Hatálybalépés

Ez az iránymutatás elfogadása után két nappal lép hatályba és azt 2011. április 11-től kell alkalmazni.

4. cikk

Címzettek és végrehajtási intézkedések

(1) Ez az iránymutatás valamennyi eurórendszerbeli központi bank tekintetében alkalmazandó.

(2) A részt vevő nemzeti központi bankok 2011. április 1-jéig megküldik az EKB számára azokat az intézkedéseket, amelyekkel ennek az iránymutatásnak meg kívánnak felelni.

Kelt Frankfurt am Mainban, 2011. március 17-én. az EKB Kormányzótanácsa részéről az EKB elnöke Jean-Claude TRICHET

(1) HL L 237., 2007.9.8., 1. o.

(2) HL L 237., 2007.9.8., 71. o.”

(3) Az eurórendszer infrastruktúrák helyére vonatkozó jelenlegi szabályzatát az EKB honlapján (www.ecb.europa.eu) megtalálható alábbi közlemények határozzák meg: a) Politikai nyilatkozat az euróövezeten kívüli székhelyű, euróalapú fizetési és elszámolási rendszerekről (»Policy statement on euro payment and settlement systems located outside the euro area«), 1998. november 3.; b) Az eurórendszer irányelvei a központi szerződő fél általi elszámolás konszolidációjáról (»The Eurosystem’s policy line with regard to consolidation in central counterparty clearing«), 2001. szeptember 27.; c) Az eurórendszer irányelvei az euróban denominált fizetési tranzakciókat elszámoló infrastruktúrák helyéről és működéséről (»Eurosystem policy principles on the location and operation of infrastructures settling euro-denominated payment transactions«), 2007. július 19.; valamint d) Az eurórendszer irányelvei az euróban denominált fizetési megbízások elszámolását végző infrastruktúrák helyéről és működéséről: a »jogi és operatív értelemben az euróövezetben található« kifejezés meghatározása (»The Eurosystem policy principles on the location and operation of infrastructures settling euro-denominated payment transactions: specification of ’legally and operationally located in the euro area’«), 2008. november 20.”